# Langsvarsoppgave 2, lærerens modelltekst

|  |
| --- |
|  Vedlegg: «Seks gode grunner til å velge yrkesfag» av Turid Kristensen**Gjør rede for noen av argumentene Turid Kristensen bruker i innlegget sitt. Reflekter over hvilke argumenter som er viktige for ditt yrkesvalg.***Kommentar: Oppgaven er todelt. I første del skal du velge ut noen av argumentene du mener er viktigst. I del to skal du se på valg du selv har gjort og/eller skal gjøre. Lag overskrift selv.* |

**Yrkesfag – et fornuftig valg?**

Turid Kristensen har skrevet et innlegg som heter «Seks gode grunner til å velge yrkesfag». Den er publisert i bladet Utdanning i 2019. Turid Kristensen, som er stortingsrepresentant for Høyre og medlem av utdannings- og forskningskomiteen, argumenterer for at flere bør vurdere å søke en yrkesfaglig utdanning på videregående skole. Hun innleder med å peke på at Norge vil ha et stort behov for fagarbeidere framover, og hun mener at de som velger YF, vil ha store muligheter på arbeidsmarkedet.

Kristensen har sortert argumentene sine i seks hovedpunkt. Det første punktet er at det er lett å få jobb når du har en yrkesfaglig utdanning, og det er selvfølgelig et viktig argument for mange. Ikke bare er det lett komme ut i jobb, men du har mange valgmuligheter ifølge Kristiansen, og på litt lenger sikt kan du ta mesterbrev og starte din egen bedrift. Økonomi er også et viktig argument i artikkelen. Du får lønn i lærlingtiden, og da slipper du store studielån. Det kan være bra når du kommer så langt at du skal skaffe deg en bolig! Det tredje argumentet jeg vil nevne, er at du kan ta nye valg hvis du ombestemmer deg og får lyst på mer utdanning seinere. Det går an å ta påbygningsår og få generell studiekompetanse, eller en kan velge en eller annen fagskole.

Jeg valgte å gå på Helse- og oppvekstfag (HO) og utdanne meg til helsefagarbeider. Grunnen til at jeg tok det valget, er først og fremst at jeg er interessert i faget og ønsker å arbeide med omsorg for gamle mennesker. Det er selvfølgelig en fordel at det er bruk for mange helsefagarbeidere framover, og jeg tror at jeg kan få jobb hvor som helst i landet hvis jeg vil flytte på meg. Jeg tror også det er en givende jobb som jeg kommer til å trives med. I løpet av skoletida har jeg vært utplassert på en pleieheim, og jeg trivdes godt med det.

Økonomi har ikke vært så viktig for utdanningsvalget mitt. En helsefagarbeider tjener ikke så veldig godt, men jeg kommer heller ikke til å måtte streve med et studielån i mange år. Dessuten kan jeg komme meg ut i jobb ganske fort og begynne å få en egen inntekt.

Turid Kristensen nevner i artikkelen sin at det går an å ta påbygningsår og få studiekompetanse. Det har jeg tenkt på, og jeg kommer kanskje til å gjøre det. Selv om jeg har lyst til å fortsette med helsearbeiderfaget og ta et fagbrev, kan det være lurt å få med seg studiekompetansen når jeg først er i gang med videregående skole. Uansett har jeg lyst til å arbeide innenfor et yrke der jeg har omsorg for andre mennesker.

I 2018 valgte like mange elever yrkesfaglig utdanning som studiespesialiserende, skriver Kristiansen. Hun er veldig optimistisk på vegne av dem som tar dette valget, og hun tror at det kan bidra til at mange ungdommer får oppfylt drømmene sine. For meg er den første drømmen nå å få en lærlingplass der jeg kan fullføre utdanninga mi og få et fagbrev. Dessverre er ikke det så lett, og mange av dem som velger yrkesfaglig utdanning sliter med å få fullført utdanningsdrømmen sin.

(536 ord)